**Lohusalu maastikukaitseala kaitse-eeskiri**

Määrus kehtestatakse looduskaitseseaduse § 10 lõike 7 punkt 2 alusel.

**§ 1. Lohusalu maastikukaitseala kaitse-eesmärk**

(1) Lohusalu maastikukaitseala (edaspidi kaitseala) kaitse-eesmärk on kaitsta Lohusalu traditsioonilist puhkepiirkonda koos siinsete loodusväärtustega:

* piirkonnale tüüpilist ranna- ja puhkemaastikku;
* väärtuslikke looduskooslusi, sh luitemetsi;
* vääriselupaiku.

(2) Kaitseala maa-ala kuulub vastavalt kaitsekorra eripärale ja majandustegevuse piiramise astmele Lohusalu piiranguvööndisse.

(3) Kaitsealal tuleb arvestada looduskaitseseaduses sätestatud piiranguid käesolevas määruses sätestatud erisustega.

(4) Vääriselupaikade asukohad on märgitud kaardile, mis on käesoleva määruse lisaks nr 1

**§ 2. Kaitseala asukoht**

(1) Kaitseala asub Harju maakonnas Lääne-Harju vallas Lohusalu külas.

(2) Kaitseala välispiir on kantud määruse lisas 2 esitatud kaardile.

**§ 3. Kaitseala valitseja**

Kaitseala valitseja on Lääne-Harju Vallavalitsus.

**§ 4. Lubatud tegevus**

(1) Kaitsealal on lubatud:

1) marjade, seente ja teiste metsa kõrvalsaaduste korjamine;

2) telkimine, lõkke tegemine ja grillimine selleks ette valmistatud ja tähistatud kohas;

3) kuni 50 osalejaga rahvaürituste korraldamine selleks ettevalmistamata ja tähistamata kohas;

4) jalgrattaga sõitmine teedel ja radadel;

5) mootorsõiduki ja maastikusõidukiga sõitmine teedel vastavalt kehtivale liikluskorraldusele. Sõidukiga sõitmine väljaspool teid ning maastikusõidukiga sõitmine on lubatud järelevalve- ja päästetöödel, kaitse-eeskirjaga lubatud töödel, kaitseala valitsemisega seotud töödel, liinirajatiste hooldamiseks vajalikel töödel ja maatulundusmaal metsamajandustöödel;

6) puhkeotstarbeline tegevus ainult selleks kehtestatud planeeringutega ettenähtud kohtades.

7) ehitise püstitamine, teede ja liinirajatiste rajamine ainult selleks kehtestatud planeeringutega ettenähtud kohtades.

(2) Kaitseala valitseja nõusolekul on kaitsealal lubatud:

1) üle 50 osalejaga rahvaürituse korraldamine selleks ettevalmistamata ja tähistamata kohas;

**§ 5. Keelatud tegevus**

(1) Kaitsealal on keelatud:

1) puhtpuistute kujundamine ja energiapuistute rajamine;

2)biotsiidi, taimekaitsevahendi ja väetise kasutamine;

3) uute maaparandussüsteemide rajamine;

4) maavarade kaevandamine;

5) uuendusraie, välja arvatud turberaie, mille puhul tuleb säilitada koosluse liikide ja vanuse mitmekesisus, arvestades, et metsa majandamine peab toimuma püsimetsana, noorendike loodusilmelisemaks kujundamiseks või üksikpuude valikulise väljaraie põhimõttel;

6) veekogude veetaseme ja kaldajoone muutmine ning uute veekogude rajamine.

(2) Kaitsealal ei või ilma valitseja nõusolekuta:

1) muuta katastriüksuse kõlvikute piire ega sihtotstarvet;

2) koostada maakorralduskava ja teostada maakorraldustoiminguid;

3) kehtestada detailplaneeringut ja üldplaneeringut;

4) anda nõusolekut väikeehitise, sealhulgas lautri või paadisilla ehitamiseks;

5) anda projekteerimistingimusi;

6) anda ehitusluba.

**§ 6. Tegevuse kooskõlastamine**

Kui tegevust ei esitata kaitseala valitsejale kooskõlastamiseks või tegevuse juures ei arvestata kirjalikult seatud tingimusi, mille täitmise korral tegevus ei kahjusta kaitstava loodusobjekti kaitse-eesmärgi saavutamist või kaitstava loodusobjekti seisundit, ei teki isikul, kelle huvides nimetatud tegevus on, vastavalt haldusmenetluse seadusele õiguspärast ootust sellise tegevuse õiguspärasuse osas.

**§ 7 Rakendussätted**

Määrus jõustub kolmandal päeval pärast Riigi Teatajas avaldamist.

Lisa 1. Vääriselupaikade asukohad

Lisa 2. Lohusalu maastikukaitseala välispiir